Ο **Νέιθαν Μπερνς** (αγγλικά: *Nathan Burns*, 7 Μαΐου 1988) είναι Αυστραλός πρώην ποδοσφαιριστής που αγωνιζόταν στις θέσεις του πλάγιου και δεύτερου επιθετικού. Κατά τη διάρκεια της καριέρας του αγωνίστηκε σε διάφορους συλλόγους της *A-League* και του εξωτερικού, διατελώντας παράλληλα διεθνής με την Εθνική Αυστραλίας, με τη φανέλα της οποίας κατέκτησε το Ασιατικό Κύπελλο Εθνών του 2015.

Καριέρα
-------

### Τα πρώτα βήματα

Ξεκίνησε το ποδόσφαιρο αγωνιζόμενος αρχικά στους Πάραματα Ινγκλς και κατόπιν εισήχθη σε πρόγραμμα του Αυστραλιανού Ινστιτούτου Αθλητισμού. Η επαγγελματική του καριέρα εγκαινιάστηκε το 2006 στην Αντελάιντ Γιουνάιτεντ, όπου κατάφερε να αναδειχθεί με τις εμφανίσεις του σε ένα από τα ανερχόμενα ταλέντα της χώρας. Τον Ιούνιο του 2008, μετά από δύο χρόνια παραμονής και έχοντας 35 συμμετοχές και 9 γκολ για το πρωτάθλημα, παραχωρήθηκε στην ΑΕΚ, με την οποία υπέγραψε συμβόλαιο διάρκειας τεσσάρων ετών. 

### Στο εξωτερικό

Κατά τον πρώτο του χρόνο στην ελληνική ομάδα δεν κατάφερε να προσαρμοστεί πλήρως στο νέο του περιβάλλον έχοντας μόλις πέντε συμμετοχές σε αγώνες πρωταθλήματος, όλες ως αλλαγή και τον Αύγουστο του 2009 παραχωρήθηκε με τη μορφή δανεισμού στην Κέρκυρα που τότε συμμετείχε στη Β΄ Εθνική. 

Με τη φανέλα της ΑΕΚ.
Στους «Φαίακες» έκανε εξαιρετική σεζόν, αγωνίστηκε σε 31 ματς σκοράροντας 8 φορές και ήταν ένας από τους βασικούς συντελεστές της ανόδου στην Α΄ Εθνική. Το καλοκαίρι του 2010 επέστρεψε στην ΑΕΚ όπου έμεινε μέχρι τον Ιανουάριο του 2012 οπότε και έλυσε το συμβόλαιό του. Με την Ένωση μέτρησε 26 συμμετοχές και ένα τέρμα για το πρωτάθλημα, ενώ πέτυχε άλλο ένα γκολ σε εκτός έδρας νίκη επί της Στουρμ Γκρατς για τον θεσμό του Γιουρόπα Λιγκ της σεζόν 2011/12. Επιπλέον πανηγύρισε την κατάκτηση του Κυπέλλου Ελλάδας για το 2011. Κατόπιν αποκτήθηκε από τη νοτιοκορεάτικη Ιντσεόν στην οποία είχε ελάχιστο χρόνο συμμετοχής (3 ματς).

### Επιστροφή στην Αυστραλία

Μετά την αποχώρησή του από την Ιντσεόν επαναπατρίσθηκε στην Αυστραλία για λογαριασμό των Νιούκαστλ Γιουνάιτεντ Τζετς. Ακολούθησε μεταγραφή στην Ουέλινγκτον Φίνιξ με την οποία πραγματοποίησε μια εξαιρετικά παραγωγική χρονιά με 13 γκολ και αναδείχτηκε καλύτερος παίκτης της A-League για τη σεζόν 2014/15. 

### Μετέπειτα καριέρα

Στη συνέχεια αγωνίστηκε στο πρωτάθλημα της Ιαπωνίας πρώτα με την ΦΚ Τόκιο και κατόπιν για μικρό χρονικό διάστημα με τη Σανφρέτσε Χιροσίμα (στη δεύτερη χωρίς να συμμετάσχει σε επίσημη αναμέτρηση). Τον Δεκέμβριο του 2017 επέστρεψε στην Ουέλινγκτον Φίνιξ, στην οποία έμεινε μέχρι την ολοκλήρωση της σεζόν 2018/19. Η ομάδα του Ουέλινγκτον αποτέλεσε τον τελευταίο σύλλογο της καριέρας του.

### Εθνική ομάδα

Ο Μπερνς ήταν μέλος των μικρών εθνικών ομάδων της πατρίδας του (Κ-17, Κ-20 και Κ-23). Το 2007 πραγματοποίησε το ντεμπούτο του στην Εθνική Αυστραλίας, με την οποία είχε συνολικά 24 συμμετοχές και 3 τέρματα. Παράλληλα διετέλεσε μέλος των αποστολών που έφτασαν το 2011 μέχρι τον τελικό του Ασιατικού Κυπέλλου και το 2015 στην κατάκτησή του.

Παραπομπές
----------

1. ↑  Collins, Jayden (17 Οκτωβρίου 2019). «Jumping runways and crashing team meetings: Ex-Socceroo's crazy fan encounters». *foxsports.com.au* (στα Αγγλικά). FOX Sports. Ανακτήθηκε στις 4 Ιανουαρίου 2020.
2. 1 2 3 4 5  «Nathan Burns». *national-football-teams.com* (στα Αγγλικά). National Football Teams. Ανακτήθηκε στις 30 Οκτωβρίου 2021.
3. ↑  «Australian Star Nathan Burns Joins AEK Athens». *goal.com* (στα Αγγλικά). GOAL. 11 Ιουνίου 2008. Ανακτήθηκε στις 4 Ιανουαρίου 2020.
4. ↑  Ormond, Aidan (10 Ιουνίου 2008). «Burns is Athens Bound - Official». *fourfourtwo.com.au*. Australian FourFourTwo. Ανακτήθηκε στις 9 Ιουνίου 2018. [*νεκρός σύνδεσμος*]
5. ↑  Κυφωνίδης, Γιάννης (10 Ιουνίου 2008). «Παίκτης της ΑΕΚ ο Μπερνς». *contra.gr*. CONTRA. Ανακτήθηκε στις 30 Οκτωβρίου 2021.
6. ↑  «ΑΕΚ: Δανεικός στην Κέρκυρα ο Μπερνς». *sport-fm.gr*. ΣΠΟΡ FM 94.6. 25 Αυγούστου 2009. Ανακτήθηκε στις 30 Οκτωβρίου 2021.
7. ↑  Αρναούτογλου, Βαγγέλης (19 Ιανουαρίου 2012). «Παρελθόν ο Μπερνς από ΑΕΚ». *sport24.gr*. SPORT 24. Ανακτήθηκε στις 4 Ιανουαρίου 2020.
8. ↑  «Νέιθαν Τζόελ Μπερνς». *slgr.gr*. Super League Ελλάδα. Ανακτήθηκε στις 4 Ιανουαρίου 2020.
9. ↑  «Γλυκό φινάλε για την ΑΕΚ στο Europa League». *tovima.gr*. Το Βήμα Online. 15 Δεκεμβρίου 2011. Ανακτήθηκε στις 30 Οκτωβρίου 2021.
10. ↑  «Hyundai A-League/Westfield W-League award winners». *a-league.com.au* (στα Αγγλικά). Hyundai A-League. 11 Μαΐου 2015. Ανακτήθηκε στις 6 Ιανουαρίου 2020.
11. ↑  Bonello, Huw (17 Αυγούστου 2015). «Nathan Burns FC Tokyo: Socceroo relishing new challenge, says leaving A-League an easy call». *foxsports.com.au* (στα Αγγλικά). FOX SPORTS. Ανακτήθηκε στις 30 Οκτωβρίου 2021.
12. ↑  «Nathan Burns leaves Sanfrecce to return to A-League». *japantimes.co.jp* (στα Αγγλικά). Japan Times. 31 Δεκεμβρίου 2017. Ανακτήθηκε στις 30 Οκτωβρίου 2021.
13. ↑  «A class of their own: honouring the memorable careers of retired legends». *a-league.com.au* (στα Αγγλικά). Isuzu UTE A-League. 29 Ιουνίου 2021. Ανακτήθηκε στις 30 Οκτωβρίου 2021.

Εξωτερικές συνδέσεις
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Ο Μπερνς στην ΑΕΚ (Αγγλικά) Αρχειοθετήθηκε 2008-06-14 στο Wayback Machine.
* Ο Μπερνς εκτός Ολυμπιακής ομάδας (Αγγλικά) Αρχειοθετήθηκε 2008-08-18 στο Wayback Machine.